10. การควบคุมภายใน

บริษัทฯ เชื่อมั่นและตระหนักถึงความสำคัญของการควบคุมภายใน
โดยมุ่งเน้นการพัฒนาและนำระบบการควบคุมภายใน
ไปปฏิบัติให้เหมาะสมกับประเภทของธุรกิจและความสามารถในการดำเนินการของกิจการเอง
และเพื่อให้สอดคล้องและบรรลุกับวัตถุประสงค์ในเรื่องของระบบควบคุมภายในที่ดี บริษัทฯ
ได้แต่งตั้งผู้ตรวจสอบภายใน เพื่อทำหน้าที่ประเมินและสอบทานในเรื่องต่างๆ ของบริษัทฯ โดยที่
ผู้ตรวจสอบภายในมีขอบเขตความรับผิดชอบ ดังนี้

1)  สอบทานและรายงานความเชื่อถือได้ ความครบถ้วน และทันกาล ของข้อมูลทางการเงิน
    การปฏิบัติงาน ตลอดจนวิธีการที่ใช้ในการวินิจฉัยและวัดผล

2)  สอบทานระบบงานที่มีผลกระทบสำคัญต่อการดำเนินงานและการรายงานว่าได้มีการปฏิบัติที่สอดคล้องกับนโยบาย
    แผนงาน ระเบียบปฏิบัติที่วางไว้ รวมทั้งกฎหมายที่เกี่ยวข้อง

3)  สอบทานความเหมาะสมเพียงพอของความมีประสิทธิภาพและประสิทธิผลในการบริหารจัดการความเสี่ยง
    การควบคุมภายใน การดำเนินงานหรือแผนงาน
    เพื่อให้แน่ใจว่าสอดคล้องกับวัตถุประสงค์และเป้าหมายที่วางไว้

4)  สอบทานความเหมาะสมของการเก็บรักษาทรัพย์สิน และตรวจสอบว่าทรัพย์สินนั้นมีอยู่จริง

5)  ประเมินว่าการใช้ทรัพยากรขององค์กรเป็นไปอย่างมีประสิทธิภาพและคุ้มค่า

6)  จัดทำรายงานผลการตรวจสอบภายในเสนอต่อคณะกรรมการตรวจสอบ ในกรณีที่มีข้อบกพร่อง
    หรือเรื่องที่พึงแก้ไขในระบบควบคุมภายในและวิธีการบัญชี
    ผู้ตรวจสอบภายในจะรายงานให้บริษัทฯ ทราบ รวมถึงเสนอแนะวิธีการแก้ไขปรับปรุง
    โดยผู้ตรวจสอบภายในจะหารือกับเจ้าหน้าที่ผู้รับผิดชอบในเรื่องดังกล่าว
    แล้วจึงสรุปผลการหารือนั้นให้บริษัทฯ ทราบ

7)  สอบทานการดำเนินงานและการปฏิบัติตามกฎระเบียบของตลาดหลักทรัพย์แห่งประเทศไทย
    กฎระเบียบของคณะกรรมการและสำนักงานคณะกรรมการกำกับหลักทรัพย์และตลาดหลักทรัพย์
    และพระราชบัญญัติมหาชนจำกัด

8)  ทำหน้าที่เป็นเลขานุการของคณะกรรมการตรวจสอบ

ภายหลังการตรวจสอบ ผู้ตรวจสอบภายในจะจัดทำรายงานการตรวจสอบภายใน
และร่วมประชุมกับคณะกรรมการตรวจสอบ ผู้สอบบัญชีภายนอก และฝ่ายบริหารของบริษัทฯ
เพื่อหารือและแลกเปลี่ยนความคิดเห็นเกี่ยวกับข้อเท็จจริงและข้อพึงแก้ไข
พร้อมทั้งเสนอแนะแนวทางแก้ไขปรับปรุง เพื่อให้บริษัทฯ มีระบบการควบคุมภายในที่ดียิ่งขึ้นต่อไป

ในปี 2553 คณะกรรมการตรวจสอบของบริษัทฯ ได้มีการประชุมรวม 4 ครั้ง
เพื่อทบทวนการกำกับดูแลกิจการ พิจารณางบการเงินรายไตรมาส และงบการเงินประจำปี
ทบทวนการเปิดเผยข้อมูลในหมายเหตุประกอบงบการเงิน
ตลอดจนหารือและรับฟังคำชี้แจงและข้อเสนอแนะเกี่ยวกับปัญหาและการป้องกันแก้ไข ทั้งนี้
คณะกรรมการตรวจสอบพิจารณาแล้วมีความเห็นว่าในปีที่ผ่านมา บริษัทฯ
ได้จัดทำรายงานทางการเงินตามมาตรฐานการบัญชี
มีการเปิดเผยข้อมูลระบบการควบคุมภายในและระบบการตรวจสอบที่เพียงพอ
ซึ่งสอดคล้องตามข้อกำหนดทางกฎหมายที่สำคัญ หรือข้อบังคับที่เกี่ยวข้องอย่างครบถ้วน นอกจากนี้
ยังมีความพยายามในการดำเนินการแก้ไขตามคำแนะนำของ
ผู้ตรวจสอบภายในและคณะกรรมการตรวจสอบ
เพื่อการกำกับดูแลกิจการที่ดีและเป็นประโยชน์สูงสุดต่อบริษัทฯ และ
ผู้ถือหุ้น

คณะกรรมการบริษัทฯ วางแผนงานที่จะพัฒนาระบบการควบคุมภายในด้านต่างๆ ของบริษัทฯ ใน 5
ส่วนสำคัญ ประกอบด้วย องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตามผล
ให้มีความรัดกุมและเป็นไปตามหลักเกณฑ์การควบคุมภายในของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ตลอดจนปฏิบัติตามพระราชบัญญัติบริษัทมหาชนและกฎระเบียบอื่นๆ ที่เกี่ยวข้องให้ครบถ้วน

นอกจากนี้ ทางบริษัทฯ ยังดูแลให้มีการเปิดเผยข้อมูลที่ครบถ้วนและถูกต้องต่อผู้ถือหุ้น
ตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
และหน่วยงานที่เกี่ยวข้อง โดยได้มีการจัดทำข้อกำหนดเกี่ยวกับจริยธรรม บริษัทฯ
ยังให้ความสำคัญในการพัฒนาปรับปรุงคู่มืออำนาจดำเนินการ
และระเบียบการปฏิบัติงานที่เกี่ยวข้องกับระบบงานที่สำคัญ โดยจะนำเสนอต่อคณะกรรมการบริษัทฯ
พิจารณาและอนุมัติต่อไป นอกจากนี้ บริษัทฯ
ยังอยู่ระหว่างการพัฒนาระบบการบริหารความเสี่ยงเพื่อให้บริษัทฯ
มีระบบบริหารความเสี่ยงที่มีประสิทธิภาพและเหมาะสมกับการประกอบธุรกิจตามแนวที่ได้วางไว้